खोजी दल चौथे दिन भी हिंद महासागर में अभियान चलाने के लिए तैयार हैं.उपग्रह से मिली दो तस्वीरों में इस इलाक़े में कुछ तैरती हुई वस्तुओं को दिखाया गया है. इससे इस बात की संभावना प्रबल हुई है कि लापता विमान वहाँ हो सकता है.मलेशिया एयरलाइंस के लापता विमान एमएच-370 में सवार 239 यात्रियों में से अधिकांश चीनी थे. अब इस विमान के लापता हुए दो हफ़्ते से अधिक हो चुके हैं. चीन ने मलेशिया की ओर से लापता विमान के तलाश में चलाए जा रहे अभियान की आलोचना की है.ऑस्ट्रेलिया के शहर पर्थ पहुंचे चीन के दोनों सैनिक विमान मलेशिया से गए हैं, जहाँ वो तलाशी अभियान में मदद कर रहे थे.पर्थ के हवाई अड्डे पर छह विमान पहले से ही मौजूद थे. शनिवार को उन्होंने हिंद महासागर के एक बड़े क्षेत्र में तलाशी अभियान चलाया था. लेकिन उन्हें कोई मलबा नज़र नहीं आया.इस अभियान में मदद करने वाले पोत या तो इस इलाक़े में हैं या रास्ते में हैं.जिस इलाक़े में तलाशी अभियान चलाया जा रहा है, वहाँ ऑस्ट्रेलियाई नौ सेना पहुँच गई है. ऑस्ट्रेलिया की नौ-सेना मलबे को देखे जाने की स्थिति में उसे निकालने में सक्षम है.मलेशिया के अधिकारियों ने आशंका जताई है कि कुआलालंपुर से बीजिंग जा रहे उसके विमान की संचार व्यवस्था को जानबूझकर बंद कर दिया गया था.यह बोइंग 777 विमान आठ मार्च को उड़ान भरने के कुछ घंटों बाद लापता हो गया था. विमान में सवार यात्रियों में से दो-तिहाई यात्री चीन के थे.चीन ने शनिवार को उपग्रह से ली गईं तस्वीरें जारी की थीं, इसमें दक्षिण हिंद महासागर में तैरती हुई एक चीज़ नज़र आ रही थी. यह स्थान पर्थ से ढाई हज़ार किलोमीटर दक्षिण-पश्चिम में है. यहाँ पहल से ही तलाशी अभियान चलाया जा रहा है.इसकी घोषणा मलेशिया के कार्यकारी परिवहन मंत्री हशीमुद्दीन हुसैन ने शनिवार को कुआलालंपुर में एक संवाददाता सम्मेलन में की थी.चीन की सरकारी समाचार एजेंसी शिन्हुआ का कहना है कि भारतीय समयानुसार यह तस्वीर 18 मार्च को सुबह साढ़े नौ बजे के क़रीब ली गई थी.शनिवार को तलाशी अभियान ख़त्म होने के बाद ऑस्ट्रेलिया मैरीटाइम सेफ्टी अथॉरिटी ने कहा कि एक विमान ने पांच किलोमीटर के दायरे में कुछ छोटी-छोटी चीज़ें तैरती देखे जाने की ख़बर दी है. इन चीजों को नंगी आंखों से भी देखा जा सकता है. इनमें लकड़ी की एक पट्टी भी है.जबकि उपग्रह की तस्वीर में दिखाई दे रही बड़ी चीज़ का पता नहीं लग पाया है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)